CELEX: 62008CN0309
Language: fi
Date: 2008-07-11 00:00:00
Title: Asia C-309/08: Kanne 11.7.2008 — Euroopan yhteisöjen komissio v. Puolan tasavalta

27.9.2008   
            
            
               FI
            
            
               Euroopan unionin virallinen lehti
            
            
               C 247/7
            
         Kanne 11.7.2008 — Euroopan yhteisöjen komissio v. Puolan tasavalta
   (Asia C-309/08)
   (2008/C 247/12)
   Oikeudenkäyntikieli: puola
   Asianosaiset
   
      Kantaja: Euroopan yhteisöjen komissio (asiamiehet: A. Nijenhuis ja K. Mojzesowicz)
   
      Vastaaja: Puolan tasavalta
   Vaatimukset
   
               —
            
            
               On todettava, että Puolan tasavalta ei ole noudattanut sähköisten viestintäverkkojen ja -palvelujen yhteisestä sääntelyjärjestelmästä (puitedirektiivi) 7.3.2002 annetun Euroopan parlamentin ja neuvoston direktiivin 2002/21/EY (1) mukaisia velvoitteitaan, koska se ei ole saattanut tätä direktiiviä ja erityisesti sen 3 artiklan 2 ja 3 kohtaa, jotka koskevat vaatimuksia, joiden mukaan kansallisten sääntelyviranomaisten on oltava riippumattomia ja käytettävä toimivaltuuksiaan puolueettomasti ja avoimesti, asianmukaisesti osaksi kansallista oikeusjärjestystään
            
         
               —
            
            
               Puolan tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Puola ei ole varmistanut tehokasta eroa sääntelytehtävien ja omistusoikeuden tai määräysvallan käyttöön liittyvän toiminnan välillä.
   Puolan valtiolla on huomattavia osuuksia useissa televiestintäalan yrityksissä. Samanaikaisesti kansallisen sääntelyviranomaisen nimittää pääministeri, joka voi milloin tahansa vapaasti erottaa tämän tehtävistään ilman perusteluita ja josta lisäksi valtiovarainministeri ja infrastruktuuriministeri ovat aivan riippuvaisia.
   Se, ettei ole säännöksiä kansallisen sääntelyviranomaisen toimikauden pituudesta eikä tyhjentävää luetteloa erottamisperusteista, aiheuttaa sääntelyviranomaisen suuren riippuvuuden pääministeriin nähden eikä takaa sitä, että niitä toimijoita, joista valtio omistaa osuuden, kohdellaan samalla tavalla kuin muita markkinoilla läsnä olevia toimijoita.
   
      (1)  EYVL L 108, 24.4.2002, s. 33.